作者:薛據
標題:懷哉行
內容:明時無廢人，廣廈無棄材。良工不我顧，有用寧自媒。懷策望君門，歲晏空遲回。秦城多車馬，日夕飛塵埃。伐鼓千門啟，鳴珂雙闕來。我聞雷雨施，天澤罔不該。何意斯人徒，棄之如死灰。主好臣必效，時禁權不開。俗流實驕矜，得志輕草萊。文王賴多士，漢帝資群才。一言並拜相，片善鹹居臺。夫君何不遇，為泣黃金臺。